《贺新郎 见南苑阱熊而叹之同吴天石赋》
清代·陈维崧

南苑花如绣。见一带、长杨虎圈，咆哮百兽。此物傫然馀猛气，攀槛时时欲吼。

像铁骑、金戈驰骤。可惜当熊人去杳，锁宫槐、冷落黄金甃。

谁侍奉，金门帚。

烂羊都尉通侯狗。但骁雄、偏嗟失势，所遭不偶。犹记深山腾踔日，狮子猘儿为友。

追险怪、曾踰宇宙。此日草间狐兔尽，束身归，五柞同猿狖。

蹯已落，宰夫手。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。